Lesufi betreur 2 leerders se doodPanyaza Lesufi. Foto: Flickr/GovernmentZA Panyaza Lesufi, LUR vir onderwys en jeugontwikkeling in Gauteng, het vandeesweek die dood van twee leerders in die provinsie betreur. Die LUR het in ŉ verklaring sy skok uitgespreek nadat ’n 14-jarige leerder ’n 17-jarige medeleerder Dinsdag by ’n skool in Evaton met ŉ mes doodgesteek het. Luidens die verklaring het ’n gr. 10- en ŉ gr. 9-leerder aan die Toledo Secondary School stry gekry oor ’n selfoon waarna die jonger seun die ouer seun met ’n mes in die bors gesteek het. Die seun is op die toneel dood. “Die Evaton-polisie het die verdagte in hegtenis geneem en ondersoek ŉ saak van moord. “Die departement het amptenare van die psigo-eenheid gestuur om berading aan leerders, onderwysers en almal wat deur die voorval geraak is, te bied,” lui die verklaring. ’n Agtjarige leerder aan die Johannesburgse outismeskool is óók Dinsdag dood. Dié leerder was die oggend saam met sy pa op ’n motorfiets op pad skool toe toe hulle by die kruising van Empireweg en Joubertstraat in Parktown deur ’n bus getref is. Albei is op die toneel dood verklaar. ’n Span beraders is ook na dié skool gestuur. “Ons wil ons innige meegevoel aan albei gesinne en die skoolgemeenskappe betuig. Mag hulle vertroosting vind in die wete dat ons ook in hul pyn en hartseer deel,” het Lesufi gesê.